Жоашен дю Беле
Нощта за мен е миг…

Превод от френски: Пенчо Симов, 1978

chitanka.info

Нощта за мен е миг, денят ми пък се бави,

отбягвам любовта и все вървя след нея,

към себе си жесток, за нежности копнея

и търся сенчест хлад под тлеещи жарави.

В безсилен порив все размахвам мишци здрави,

изгаряйки от страст, в уплаха леденея,

стоя, а бих летял във бяг след мойта фея,

в тъмата виждам лъч, светликът в мрак ме дави.

На вас принадлежа, но без да бъда свой,

свободен съм наглед, но свързват ме безброй

вериги — във затвор без жал държат ме те.

Едва ли има тъй неутешим човек —

така ме нарани и ми отказва лек

стрелецът сляп с лъка, жестокото дете.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.